คลังชวนคนรวยบริจาคเบี้ยยังชีพ
คลังจับมือสภาสถาบันการเงินของรัฐและสมาคมธนาคารไทย เชิญชวนบริจาคเบี้ยยังชีพผู้สูงอายุเพื่อช่วยเหลือผู้สูงอายุที่ยากไร้
9 เม.ย. 2562

คลังจับมือสภาสถาบันการเงินของรัฐและสมาคมธนาคารไทย เชิญชวนบริจาคเบี้ยยังชีพผู้สูงอายุเพื่อช่วยเหลือผู้สูงอายุที่ยากไร้
นายวโรทัย โกศลพิศิษฐ์กุล ที่ปรึกษาด้านเศรษฐกิจการคลัง สำนักงานเศรษฐกิจการคลัง (สศค.) เปิดเผยว่า กระทรวงการคลังร่วมกับสภาสถาบันการเงินของรัฐ และสมาคมธนาคารไทย ร่วมมือกันภายใต้โครงการ “เกื้อกูลผู้สูงวัย สังคมไทยน่าอยู่” โดยมีการเปิดตัวคลิปหนังสั้น เรื่อง “ยายบุญล้น” เพื่อสร้างจิตสำนึกของ “การให้” และเชิญชวนผู้สูงอายุที่มีความมั่นคงทางการเงินหรือมีลูกหลานดูแล บริจาคเบี้ยยังชีพผู้สูงอายุของตนเข้ากองทุนผู้สูงอายุ เพื่อนำเงินบริจาคไปช่วยเหลือผู้สูงอายุที่มีรายได้น้อยในโครงการลงทะเบียนเพื่อสวัสดิการแห่งรัฐ จำนวน 4.6 ล้านคน
ทั้งนี้ สภาสถาบันการเงินของรัฐได้ให้การสนับสนุนการจัดทำคลิปหนังสั้นดังกล่าว และร่วมมือกับสมาคมธนาคารไทยในการประชาสัมพันธ์โครงการฯ ให้เป็นที่รู้จักในวงกว้างทุกช่องทางการประชาสัมพันธ์ของทุกสถาบันการเงิน
นายวโรทัย กล่าวว่า ผู้รับเบี้ยยังชีพที่มีฐานะมั่นคงที่ต้องการบริจาคเบี้ยยังชัพ สามารถนำบัตรประจำตัวประชาชนไปแจ้งบริจาคได้ที่สาขาของธนาคารพาณิชย์ ธนาคารของรัฐ สำนักงานเขต เทศบาล องค์การบริหารส่วนตำบล สำนักงานเมืองพัทยา กรมส่งเสริมการปกครองท้องถิ่น และสำนักงานพัฒนาสังคมและความมั่นคงของมนุษย์จังหวัด โดยผู้ที่แจ้งบริจาคเบี้ยยังชีพผู้สูงอายุจะได้รับเหรียญพระคลังเชิดชูเกียรติ และสิทธิลดหย่อนภาษีด้วย